Unai Laso

Unai Laso Lizaso, pilota arloan Laso deituraz ezaguna (Bizkarreta, Erroibar, Nafarroa Garaia, ) esku huskako pilotari profesionala da. 2022an, kirol espezialitate horretako titulu nagusia irabazi zuen, Buruz Buruko Txapelketa, eta 2024an, Lau eta Erdiko Txapelketa. Aurrelari aritzen da, Baiko enpresarekin (lehen Asegarce deitua). Izaeraz urduria, Lasoren ezaugarri nabarmenenetakoak dira ezker-eskuin indartsuak eta erasoko joko alaia.

 Ibilbidea 
Hastapenetan, binaka jokatzen moldatzen zen hobekien. Profesionaletan debutatu aurretik ere, Lasoren dohainek itxaropen handiak pizten zituzten: 18 urte betetzerako, amateurretan jokatutako 80 partidetatik 67 irabaziak zituen; Espainiako Ohorezko Dibisioko buruz buruko txapeldun izan zen; gazte mailako Nafarroa Garaiko buruz buruko txapeldun; GRAVNI txapelketako gazte mailako binakako txapeldun; eta Diario Vasco torneoko txapeldun. «Unai Laso, un pelotari que se cuela entre los grandes», Noticias de Navarra, 2016-02-13. «Unai Laso ficha por Asegarce», Noticias de Gipuzkoa, 2016-06-10.

2016ko ekainaren 18an debutatu zuen profesionaletan, Asegarce enpresarekin (gero, 2019an, enpresa horrek Baiko izena hartuko zuen).

2020. urtean Baiko enpresan izandako lan gatazkak Laso kontraturik gabe geratzea ekarri zuten, beste hiru pilotarirekin batera: Iosu Eskiroz, Jon Mariezkurrena eta Victor Esteban. Garai hartan, Laso pilotari onenen artean sartuta zegoen: izarretako bat zen, erakutsitako jokoaren, lortutako emaitzen eta erakarritako ikusle andanaren aldetik, baina enpresak soldata eta lan baldintza kaskarrak ezarriak zizkion, eta ez zion hobetzerik onartzen (beste pilotari gazteei bezala; beteranoentzat, ordea, askoz soldata eta lan baldintza hobeak zeuden). Zortzi hilabetez aritu zen Laso berriro amateurretan, eta jokatutako partida guzti-guztiak irabazi zituen.

2021eko maiatzean berriro Baikorekin kontratua sinatuta, bere tokia berreskuratu zuen, oraingoan soldata eta lan baldintza hobeekin, baina ez bere enpresako izarren pare, nahiz eta haiek baino emaitza hobeak lortu.

2021eko azaroan bertan, lau eta erdiko txapeldunorde izan zen, Jokin Altunaren aurka finala galduta, 22 eta 20.

2022ko binakako txapelketan, Ander Imaz atzelaria lagun, txapeldunorde izan zen, finala  Altuna III.a-Martija bikotearen aurka 22 eta 20 galduta. Emozio handiko final gogorra izan zen; Laso-Imaz bikotea 17 eta 11 aurretik joan zen, baina bukaeran sendoago aritu ziren aurkariak.

2022ko maiatzaren 29an, esku huskako pilotako titulu nagusia eskuratu zuen: buruz burukoa. Finalean sartzeko, orduko txapeldun Jokin Altuna mendean hartu zuen, bien artean jokaturiko partidetan lehenengo aldiz: 22 eta 17. Finalean, berriz, 22 eta 7 irabazi zion Joseba Ezkurdiari. Horri esker, Baiko enpresak 2027ra arte berritu zion kontratua; oraingoan, enpresako izarrei dagokien soldatarekin.

Kontratua berritu eta gutxira jokatu zuen bigarrenez Sanferminetako lau eta erdikoaren finala. Galdu egin zuen, eta gainera min hartu zuen eskuin hankako koadrizepsean. Hiru aste egin zituen jokatu gabe. Gero, 2022ko udako torneoetan eta gainerako partidetan ondo aritu zen; baina irail hasieran, Ordizian (Gipuzkoa), ikusle batek lurrera botatako edariarekin irrist eginda, min hartu zuen eskuin aldakan. Hilabete izan zen jokatu gabe. Larri iritsi zen lau eta erdiko nagusia jokatzera, eta ezin izan zuen bere mailarik eman: ez zen sailkatu finalerdietarako.

2023ko binakakoan ere gorabeheratsu aritu zen, baina garaiz suspertu zen, eta, horri esker, hark eta Ander Imazek txapeldunorde izatea lortu zuten bigarrenez jarraian. Titulua erabakitzen zuen partidan, Aitor Elordi eta Jose Javier Zabaleta nagusitu ziren.

2023ko buruz burukoan ere ez zuen bere mailarik eman: final laurdenetako ligaxkan kanporatu zuen. Gerora txapeldun izango zen Aitor Elordik irabazi zion partida erabakigarria.

2023ko ekainean, partidaz betea zetorkion udako denboraldiari ekitekotan zegoela, bi ebakuntza egin zizkioten hamar egunean: lehenbizi, apendizea kendu behar izan zioten; eta, gero, hautsia zuen eskuin aldakako labrum hezurra osatzeko ebakuntza egin zioten. Binakako txapelketan egin zuen aldakako lesio hori, eta horrek ez zion uzten bete-betean aritzen.

 Kirol lorpenak 
 2024ko lau eta erdiko txapelduna.
 2024ko buruz buruko txapeldunordea.
 2023ko binakako txapeldurnordea, Imaz atzelaria lagun.
 2022ko buruz buruko txapelduna.
 2022ko binakako txapeldurnordea, Imaz atzelaria lagun.
 2021eko lau eta erdiko txapeldunordea.

 Buruz Buruko Pilota Txapelketa Nagusiko finalak 
 Urtea Txapelduna Txapeldunordea Tantoak Pilotalekua2022LasoEzkurdia22-07Nafarroa Arena2024Altuna III.aLaso22-05Bizkaia

 Binakako Txapelketa Nagusiko finalak 
 Urtea Txapeldunak Txapeldunordeak Tantoak Pilotalekua2022Altuna III - MartijaLaso - Imaz22-20Bizkaia2023Elordi - ZabaletaLaso - Imaz22-13Nafarroa Arena

 Lau eta Erdiko Txapelketa Nagusiko finalak 
 Urtea Txapelduna Txapeldunordea Tantoak Pilotalekua2021Altuna III.aLaso22-20Bizkaia2024LasoPeio Etxeberria22-19Bizkaia

 Amateurretan 
 2016: 22 urtez azpiko GRAVNI txapelketako binakako txapeldun.
 2015: Diario Vasco Promesas txapelketako binakako txapeldun.
 2014/2015: Espainiako Ohorezko mailako buruz buruko txapeldun, senior kategorian (berez gazte kategoriakoa izanda).

 Erreferentziak 

 Kanpo estekak 
 Enpresako fitxa

Kategoria:Erroibartarrak
Kategoria:Nafarroa Garaiko pilotariak
Kategoria:Baiko Pilotako pilotariak
Kategoria:Esku Huskako Buruz Buruko Pilota Txapelketa Nagusiko txapeldunak